b'\n_START_ARTICLE_\nKomodo\xc5\xa1ki varan\n_START_SECTION_\nOpis\n_START_PARAGRAPH_\nJe najve\xc4\x8dji ku\xc5\xa1\xc4\x8dar na svetu. Odrasli osebki merijo do 2-3 metre v dol\xc5\xbeino in tehtajo okoli 70 kilogramov. To nenavadno velikost pripisujemo dejstvu, da na otokih, kjer \xc5\xbeivi, ni drugih plenilcev, ki bi predstavljali kompeticijo za to ekolo\xc5\xa1ko ni\xc5\xa1o (t. i. oto\xc5\xa1ki gigantizem), pa tudi po\xc4\x8dasni presnovi teh \xc5\xbeivali. Zaradi velikosti so komodo\xc5\xa1ki varani na vrhu prehranjevalne verige in so dominantna vrsta v ekosistemu, kjer \xc5\xbeivijo. \xc4\x8ceprav so ve\xc4\x8dinoma mrhovinarji, ob\xc4\x8dasno plenijo druge \xc5\xbeivali, med njimi nevreten\xc4\x8darje, ptice in sesalce. Lovijo iz zasede. Njihova slina vsebuje ve\xc4\x8d sevov zelo virulentnih bakterij. Tudi \xc4\x8de plen med napadom samo po\xc5\xa1kodujejo, le-ta umre v roku enega tedna zaradi sepse, nakar ga najdejo s pomo\xc4\x8djo dobro razvitega voha in po\xc5\xberejo ostanke._NEWLINE_Parijo se med majem in avgustom. Samice avgusta odlo\xc5\xbeijo do 20 jajc v zapu\xc5\xa1\xc4\x8dena gnezda velenogih kur in jih valijo sedem do osem mesecev. Mladi\xc4\x8di se izvalijo aprila, ko imajo na voljo najve\xc4\x8d \xc5\xbeu\xc5\xbeelk, s katerimi se prehranjujejo. \xc5\xbdivijo v drevju, s \xc4\x8demer se izognejo plenilcem in kanibalisti\xc4\x8dnim odraslim. Samice se lahko razmno\xc5\xbeujejo tudi partenogenetsko, z izleganjem neoplojenih jajc. Mladi\xc4\x8di odrastejo v treh do petih letih, celotna \xc5\xbeivljenjska doba pa lahko zna\xc5\xa1a tudi do 50 let.\n_START_SECTION_\nOgro\xc5\xbeenost in varstvo\n_START_PARAGRAPH_\nZaradi velikosti in slovesa nevarnega plenilca so komodo\xc5\xa1ki varani priljubljeni v \xc5\xbeivalskih vrtovih. V divjini je njihovo obmo\xc4\x8dje raz\xc5\xa1irjenosti \xc5\xbee precej skr\xc4\x8deno zaradi \xc4\x8dlovekove aktivnosti, zaradi \xc4\x8desar so uvr\xc5\xa1\xc4\x8deni na Rde\xc4\x8di seznam IUCN kot ranljiva vrsta. Pravno jih \xc5\xa1\xc4\x8diti indonezijski zakon o varovanju narave, na Komodu pa je za njihovo varstvo vzpostavljen tudi nacionalni park.'